Javaslat A TANÁCS HATÁROZATA az egyrészről az Európai Unió és tagállamai, és másrészről a Vietnami Szocialista Köztársaság közötti átfogó partnerségi és együttműködési keretmegállapodás megkötéséről /* COM/2013/0924 final - 2013/0440 (NLE) */





INDOKOLÁS 2007 májusában a Tanács felhatalmazta a Bizottságot arra, hogy a Thaifölddel, Indonéziával, Szingapúrral, a Fülöp-szigetekkel, Malajziával és Bruneijel való tárgyalások folytatásáról szóló 2004. novemberi felhatalmazás alapján partnerségi és együttműködési keretmegállapodásról tárgyaljon Vietnammal. A Vietnammal folytatott tárgyalások 2007 novemberében Hanoiban kezdődtek. 2010. október 4-én Brüsszelben mindkét fél parafálta a partnerségi és együttműködési megállapodást, amelyet 2012. június 27-én írtak alá ugyancsak Brüsszelben. A Vietnammal kötött megállapodás az Európai Közösség és Vietnam közötti 1995. évi megállapodás hatályos jogi keretének, valamint az Európai Gazdasági Közösség és a Délkelet-ázsiai Nemzetek Szövetségének (ASEAN) tagországai között létrejött 1980. évi, Vietnamra 1999-ben kiterjesztett együttműködési megállapodásnak a helyébe lép. A partnerségi és együttműködési keretmegállapodás fontos előrelépést jelent az Európai Unió délkelet-ázsiai fokozott politikai és gazdasági szerepvállalása tekintetében. Tartalmazza az emberi jogokra, a Nemzetközi Büntetőbíróságra, a tömegpusztító fegyverekre, a kézi- és könnyűfegyverekre és a terrorizmus elleni küzdelemre vonatkozó uniós standard politikai záradékokat. A partnerségi és együttműködési keretmegállapodás megerősíti az ágazati együttműködést számos olyan szakpolitikai területen, mint például az adóügyek, a migráció, az egészségügy, az éghajlatváltozás, az energia, az oktatás és kultúra, a munkaügy, foglalkoztatás és szociális ügyek, a tudomány és technológia, valamint a közlekedés. Foglalkozik továbbá a jogi együttműködéssel, a pénzmosással és a terrorizmus finanszírozásával, a szervezett bűnözéssel és a korrupcióval, valamint kiterjed a Vietnamot különösen érintő területekre, így például az emberi jogokkal és a jogállamisággal, valamint a háborúból visszamaradt robbanószerkezetekkel és a természeti katasztrófák megelőzésével kapcsolatban folytatott együttműködésre is. A partnerségi és együttműködési keretmegállapodás alapot nyújt az EU és tagállamai Vietnammal folytatott hatékonyabb együttműködésére a fejlesztés, a kereskedelem és a gazdaság területén, valamint megkönnyíti szabadkereskedelmi megállapodás aláírását Vietnammal. A partnerségi és együttműködési keretmegállapodás megkötése összhangban áll azon uniós célkitűzéssel, amely az EU és az ASEAN-országok közötti kapcsolatok átfogó és koherens gazdasági és politikai keretrendszerének kialakítására irányul. A Bizottság megjegyzi, hogy a Fülöp-szigetekkel való partnerségi és együttműködési keretmegállapodás aláírásáról szóló 2012/272/EU tanácsi határozat a C-377/12 bírósági ügy tárgya: a Bizottság arra kérte a Bíróságot, hogy semmisítse meg e határozatot, a Tanács által a közlekedésre (az EUMSZ 91. és 100. cikke), a visszafogadásra (az EUMSZ 79. cikkének (3) bekezdése) és a környezetre (az EUMSZ 191. cikkének (4) bekezdése) vonatkozóan hozzáadott új jogalapok tekintetében. A Vietnámmal kötendő partnerségi és együttműködési keretmegállapodás aláírásáról szóló 2012/279/EU tanácsi határozat értelemszerűen a Fülöp-szigetekkel kötött partnerségi és együttműködési keretmegállapodás aláírásáról szóló 2012/272/EU tanácsi határozattal azonos jogi kérdéseket vet fel. A C-377/12. számú bírósági ügy ezért a Vietnammal kötendő partnerségi és együttműködési keretmegállapodás megkötéséről szóló tanácsi határozatra irányuló javaslat tekintetében is jelentőséggel bír. A Bíróság C-377/12. számú ügyben hozott ítéletére is figyelemmel, a partnerségi és együttműködési keretmegállapodás Vietnammal való megkötéséről szóló tanácsi határozatra irányuló javaslat a 207., 209. cikken, valamint a 218. cikk (6) bekezdésén alapszik. A Bizottság felhívja a Tanács figyelmét a megállapodás preambulumbekezdésére az Egyesült Királyságnak, Írországnak és Dániának a Szerződések 21. és 22. jegyzőkönyvéből fakadó különleges helyzetével kapcsolatban. A megállapodás e preambulumbekezdéssel való kiegészítése csupán e szöveg keletkezésének körülményeiből fakad. A C-377/12. Sz. ügy kimenetelétől függően e preambulumbekezdést el lehet hagyni vagy a későbbiekben át lehet fogalmazni. A Bizottságnak az a véleménye, hogy ameddig ez az ügy függőben van, e megállapodás megkötését nem lehet véglegesíteni. 2013/0440 (NLE) Javaslat A TANÁCS HATÁROZATA az egyrészről az Európai Unió és tagállamai, és másrészről a Vietnami Szocialista Köztársaság közötti átfogó partnerségi és együttműködési keretmegállapodás megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 207. és 209. cikkére, összefüggésben a 218. cikkének (6) bekezdésének a) pontjával, tekintettel az Európai Bizottság javaslatára, tekintettel az Európai Parlament egyetértésére, mivel: (1) A Tanács 2012/279/EU határozatával[1] összhangban 2012. június 27-én aláírták az egyrészről az Európai Unió és tagállamai, és másrészről a Vietnami Szocialista Köztársaság közötti átfogó partnerségi és együttműködési keretmegállapodást, annak későbbi időpontban való megkötésére is figyelemmel. (2) A keretmegállapodást az Európai Unió nevében jóvá kell hagyni. ELFOGADTA EZT A HATÁROZATOT: 1. cikk Az egyrészről az Európai Unió és tagállamai, és másrészről a Vietnami Szocialista Köztársaság közötti átfogó partnerségi és együttműködési keretmegállapodás az Unió nevében jóváhagyásra kerül. A keretmegállapodás szövegét csatolták e határozathoz. 2. cikk Az Unió külügyi és biztonságpolitikai főképviselője/a Bizottság alelnöke, illetve az unió főképviselőjének/a Bizottság alelnökének képviselője tölti be a keretmegállapodás 52. cikke szerinti vegyes bizottság elnöki tisztségét. Az Unió, vagy adott esetben az Unió és a tagállamok a tárgytól függően képviseltetik magukat a vegyes bizottságban. 3. cikk A Tanács elnöke jelöli ki a keretmegállapodás 63. cikkének (1) bekezdésében előírt értesítésnek az Európai Unió nevében történő megtételére jogosult személyt. 4. cikk Ez a határozat az elfogadásának napján lép hatályba. A határozatot az Európai Unió Hivatalos Lapjában ki kell hirdetni. Kelt Brüsszelben, -án/-én. a Tanács részéről elnök [1] HL L 137., 2012.5.26., 1. o.